钦定古今图书集成/理学汇编/经籍典/第085卷 > 群书考索 > 章俊卿论蓍数
## 钦定古今图书集成/理学汇编/经籍典/第085卷 > 群书考索 > 章俊卿论蓍数

天秉阳，八卦之阳爻，皆得参天之数；地秉阴，八卦之
阴爻，皆得两地之数，惟阳爻得参天之数。《干》之阳爻
三，得自然之数九，当揲蓍之际，三揲俱少，则挂所揲
之馀，得四九之数，所以九为老阳。惟阴爻得两地之
数，故《坤》之阴爻三，得自然之数六，当揲蓍之际，三揲
俱多，则挂所揲之馀，得四六之数，所以六为老阴。三
“男之爻，一阳而二阴，得自然之数七，揲蓍之际，两多
一少，则挂所揲之馀得四七之数，而以七为少阳者，
自然之理欤？三女之爻，一阴而二阳，得自然之数八，
揲蓍之际，两少一多，则挂所揲之馀，得四八之数，而
以八为少阴者，自然之理欤？大衍之数五十，其用止
于四十有九，而九七六八之理存，阴阳老少之理明。”
增之一则于揲为赘不可也；减之一则于揲有缺不
可也。此自然之数欤！《河图》得自然五十五之数，《洛书》
得自然四十五之数，亦犹周天之度，周期之日，或赢
或缩，亦皆本于自然也。或者求九七六八之数，而不
得阴阳老少之理，惑而未明，乃谓阳动而进，以进为
文，故少七而老九。阴动而反，以反为文，故少八而老
六。又惑于不用十为老少之说，乃谓臣不可以加君，
阴不可以加阳，故不用十而用八。则其于自然之理，
盖亦昧而不通者欤！昔子云作《太元》，以天地之策各
十有八，合为三十六策，虚其三而用三十有三。司马
作《潜虚》三百六十四变，了蓍一日以周期。数亦本于
自然，数之理也。所以蓍之德，圆而神，顾取而用之如何耳。